b'\n_START_ARTICLE_\nHermann Volk\n_START_SECTION_\nBakgrunn\n_START_PARAGRAPH_\nHermann Volk var s\xc3\xb8nn av m\xc3\xb8beltapetsereren Franz Volk og hans hustru Catharina Josepha Kaiser. Han fikk sin f\xc3\xb8rste skolegang i Steinheim og Hanau, og begynte deretter p\xc3\xa5 prestesemimnaret i Mainz hvor han studerte filosofi og teologi i fire \xc3\xa5r.\n_START_SECTION_\nPrest\n_START_PARAGRAPH_\nVolk ble presteviet av biskop Ludwig Maria Hugo den 27. april 1927. Han var s\xc3\xa5 sjeles\xc3\xb8rger i Mainz, som kapellan i Alzey (1927\xe2\x80\x931931) og i St. Ignaz (1932\xe2\x80\x931935). Frs 1935 til 1938 studerte han ved universitetet i Fribourg i Sveits, der han tok doktorgrad i filosofi med et arbeid med tittelen Die Kreaturauffassung von Karl Barth, og doktorgrad i teologi med arbeidet Emil Brunners Lehre von der urspr\xc3\xbcnglichen Gottesebenbildlichkeit des Menschen._NEWLINE_Volk var assistent i vikariatet Gau-Odernheim fra 1940 til 1941, til han ble utnevnt til Nidda, der han var sogneprest fra 1942 til 1945. I 1943 habiliterte han seg i dogmatikk ved universitetet i M\xc3\xbcnster med arbeidet Emil Brunners Lehre von dem Sinder. Han var deretter assisterende professor (1945\xe2\x80\x931946) og professor (1946\xe2\x80\x931962) i teologi og rektor (1954\xe2\x80\x931955) ved samme universitet.\n_START_SECTION_\nBiskop\n_START_PARAGRAPH_\nDen 3. mars 1962 ble Volk valgt til biskop av Mainz av domkapittelet og bekreftet som dette av pave Johannes XXIII den 25. mars 1962. Han ble bispeviet den p\xc3\xa5f\xc3\xb8lgende 5. juni av erkebiskop Hermann Sch\xc3\xa4ufele, med de medkonsekrerende biskoper Carl Joseph Leiprecht og Joseph Reu\xc3\x9f i domkirken i Mainz._NEWLINE_Biskop Volk var deretter med p\xc3\xa5 annet vatikankonsil frem til 1965. Han markerte seg som \xc3\xb8kumenisk og gikk inn for et bedre forhold til de protestantiske kirkesamfunn. I 1963 gikk han inn for \xc3\xa5 st\xc3\xb8tte en gift luthersk prest, Ernest Adam Beck,  som hadde konvertert til katolisismen og \xc3\xb8nsket \xc3\xa5 bli katolsk prest._NEWLINE_Fra 1968 var han dessuten tilknyttet Troskongregasjonen i Vatikanet, og hjemme i Tyskland var han formann for den tyske katolske bispedonferanses kommisjon i liturgi, som skulle omsette til den tyske virkelighet den av konsilet bestemte liturgiske reform. Han ble betraktet som en som arbeidet for en sunn balanse mellom det \xc3\xa5 bevare og \xc3\xa5 fornye._NEWLINE_Disse og andre sp\xc3\xb8rsm\xc3\xa5l var ogs\xc3\xa5 hans anliggender ved den s\xc3\xa5kalte W\xc3\xbcrzburger Synode som fant sted fra januar 1971 til november 1975 som skulle omsette konsilsbeslutningene i Tyskland. Volk tilh\xc3\xb8rte da Sachkommission I som befattet seg med \xc2\xabtrossituasjon og forkynnelse\xc2\xbb.\n_START_SECTION_\nKardinal\n_START_PARAGRAPH_\nPave Paul VI gjorde ham til kardinalprest av Ss. Fabiano e Venanzio a Villa Fiorelli ved det pavelige konsistorium den 5. mars 1973. Han ble med dette den tredje p\xc3\xa5 bispestolen i Mainz som ble gjort til kardinal; de f\xc3\xb8rste to var Konrad von Wittelsbach (1183\xe2\x80\x931200) og Albrecht von Brandenburg (1514\xe2\x80\x931545), som gjorde sitt for \xc3\xa5 demme opp for den lutherske bevegelse._NEWLINE_Han deltok p\xc3\xa5 konklavet 1963 som valgte pave Paul VI, konklavet august 1978 som valgte pave Johannes Paul I, og konklavet oktober 1978 som valgte pave Johannes Paul II._NEWLINE_Etter tyve \xc3\xa5rs tid i embedet gikk han av som biskop av Mainz p\xc3\xa5 sin 75-\xc3\xa5rsdag den 27. desember 1982._NEWLINE_Han d\xc3\xb8de etter lengre tids sykdom i Mainz i en alder av 84 \xc3\xa5r og ble begravet i domkirken der.'